Zuma sê glo binnekort oor herroepingPres. Jacob Zuma. Foto: Kopano Tlape/GCIS Pres. Jacob Zuma sal na verwagting Woensdag reageer op die ANC se besluit om hom te herroep. Ace Magashule, die ANC se sekretaris-generaal, het Dinsdag tydens ŉ perskonferensie by Luthuli-huis, die ANC se hoofkantoor in Johannesburg, aan joernaliste gesê dat Zuma glo “more” [Woensdag] sal reageer op die ANC se besluit. Hy het egter volgehou die ANC het nie vir hom ŉ spertyd gegee oor wanneer hy moet reageer nie. Volgens Magashule is die ANC se besluit om Zuma te herroep egter “finaal en onomkeerbaar”. Gwede Mantashe, voorsitter van die ANC, het Dinsdag aan joernaliste in die Oos-Kaap gesê dat die ANC vir Zuma ŉ ultimatum gegee het om te bedank of ŉ mosie van wantroue in die gesig te staar. Hy het gesê die ANC het hom toegelaat om sy eie besluit te neem en self te bedank om sy voordele te behou, maar toe hy geweier het, het die ANC die politieke besluit geneem om hom te herroep. Hy het bygevoeg as Zuma aanhou om opdragte te ignoreer sal die ANC geen ander keuse hê as om ŉ mosie van wantroue teen hom toe te laat nie. “As ŉ gedissiplineerde kader van die ANC word jy die kans gegee om op jou eie te bedank, maar as jy dissipline kortkom sal jy dit teenstaan. Indien jy weerstand bied, sal jy uitgegooi word deur die mosie van wantroue omdat jy die organisasie nie respekteer nie en dit nie gehoorsaam nie; daarom gaan ons toelaat dat jy deur die aasvoëls vermorsel word.” Intussen het Malusi Gigaba, minister van finansies, tydens ŉ onderhoud met CNN gesê pres. Zuma sal teen 10:00 Woensdag terugvoer gee – volgens hom is dit die spertyd wat die ANC vir hom gegee het. “Ons verwag van hom om die regte ding te doen soos Mbeki gedoen het in 2008 toe die ANC hom gevra het. As dit nie gebeur nie, het die NUK meganismes in plek om dit te hanteer.” Die ANC se parlementere koukus het ŉ vergadering vir Woensdag geskeduleer om op volgende stappe te besluit. Volgens Gigaba sal dit ŉ uur ná Zuma se aankondiging kom.